Stigende smittetryk i Jammerbugt Kommune får nu Region Nordjylland til at oprette testmulighed i Brovst fra i morgen søndag. 
Det er Falck, der stiller sig til rådighed med testpersonale, og testene foregår i Brovst Idræts- og Kulturcenter. Det skriver regionen i en pressemeddelelse. Tiltaget kommer efter, der inden for de seneste ti dage er konstateret 174nysmittede. I dagene fra den 23. til den 24. december blev hele 70 personer i Jammerbugt Kommune konstateret coronasmittede. Testtilbuddet er blevet til i samarbejde med Jammerbugt Kommune, og man behøver ikke bestille tid til test. Åbningstiderne er fra i morgen og frem til og med den 30. december kl. 9 til 17 og den 31. december kl.  9 til 14. Og borgmester Mogens Gade, Jammerbugt Kommune, opfordrer alle kommunens borgere til at tage imod tilbuddet om at blive testet i Brovst. - Det er alt for høje smittetal, vi har, og det er i hele Jammerbugt Kommune, at tallet er stigende, siger Mogens Gade.

Opsummering:
Inden for de seneste ti dage er antallet af smittede steget med 174 i Jammerbugt Kommune, nu oprettes der testmulighed i Brovst fra i morgen søndag.